Passiert isch aber  natürlich glich wieder so einiges, weiss gar nid wo afange…hmmm villech mau bim wichtigschte, i ha scho Job gwächslet…guet das erstunt iz äuä die wenigschte:-) Aber irgendwie isch das nid würklich mis Ding gsi, dr ganz Tag ir Posada sitze, wür ä Fall das öpis passiert u ir Nacht o no und überhoupt, bi doch ke Sklave u o nid im Gfängnis….! Tja uf jedä Fau, ha i mi när uf d'Suechi nachemnä neue Job gmacht u dä o gfunde:) Mä cha sägä, i bi iz unger d'Pirate gange﻿﻿, hie gfallts mir auso bedüdend besser. Isch äs mega  schöns Resti/Bar, d'Lütlis si o super u wohne tue ig iz o da! Bi hie sozägä z'Mädchen für Alles, vo Chuchi über abwäsche bis Bar u Tintefisch usnä…i sägä Euch, i ha gar nid gwüsst was äs aus so imenä Tintefisch drin het….bähhh..isch auso nüt für schwachi Närve! Aber hie cha mä no ächt viu lernä was choche u putze mit eifachschtä Mittel ageit…!U so z'Nacht schaffe, liegt mir ja no so u am Morge usschlafe isch ja o nid so übel!! Wobi mängisch längts eifach o nid zum schlafe, wüu die letschtä Gäst mängisch  ersch am 7 am Morge gö, wüu Sie zum Biespiel nüm i ihri Posada inechöme u mir si ja quasi äs Ufanglager für die u dr Übergang vo Bier zu Kafi isch relativ fliessend…:-) Tja u när müesse mir ja aubä schliesslich o no chli i Usgang u a Strand u am 4 geits ja när scho wieder los!! Zwüschedüre müesse mir no putze u ichoufe u das mitem ichoufe isch ja hie o nid so eifach, vorallem bis de mau schnalls wod was überchunsch! Auso zum Biespiel ir Pescaderia(Fischlade) gits gar ke Fisch, drfür Kafi u Cornflakes u  z'beschtä Brot gits bim dütsche Bäcker, Gas gits zum Biespiel gar nid im Lade. Das funktioniert folgendermasse: Irgendeinisch chunnt ä Camion mit Gas(weiss aber nimmer wenn dä chunnt, dä chunnt eifach we Er chunnt), de muesch auso immer so chli uf d'Strass useluege u wed dr Lastwage gsehsch muesch subito mit dire alte Gasfläsche uf d'Strass speedä u hoffe dass er ahaltet oder überhoupt no Gas het, mir Sie däm auso scho fasch dür z'ganze Dorf nachegrennt…:-) Aus Usländer bisch hie mängisch rächt ufgschmisse, wed so  Sache nid weisch, chunsch eifach zu nüt…!